ddrg/super_eurlex huggingface dataset:
DA Den Europæiske Unions Tidende CE 78/195

(2004/C 78 E/0200)

SKRIFTLIG FORESPØRGSEL E-2946/03

af Dana Scallon (PPE-DE) til Kommissionen

(8. oktober 2003)

Om: Særprogram for forskning

I Kommissionens begrundelse til forslaget til Rådets beslutning om ændring af Rådets beslutning 2002/834/EF om vedtagelse af et særprogram for forskning, teknologisk udvikling og demonstration: »Integration og styrkelse af det europæiske forskningsrum« (2002-2006) (1) hedder det, at der i forbindelse med den etiske gennemgang vil blive foretaget en vurdering af, hvorvidt donorerne har afgivet et frivilligt, udtrykkeligt og informeret samtykke.

Eftersom det er hensigten at hente stamceller til forskning fra humane embryoner, som er i et tidligt stadie, kan Kommissionen da godtgøre følgende:

— Hvem vil donere stamcellerne, og fra hvem vil de blive hentet?

— Hvordan agter den at opnå samtykke fra de pågældende mennesker, der donerer deres stamceller, men som ikke er i stand til at kommunikere mundtligt eller skriftligt på dette bestemte stadie i deres udvikling?

Svar afgivet på Kommissionens vegne af Philippe Busquin

(7. november 2003)

Kommissionen skal meddele det ærede medlem, at i Kommissionens forslag (2) og i betingelse (e) i bilaget, som der henvises til, med »donor(er)« menes den eller de personer, som er juridisk ansvarlige for humane embryoner, der er skabt ved medicinsk assisteret in vitro-befrugtning med henblik på inducering af graviditet, og som ikke længere skal anvendes til dette formål (overskydende embryoner).

Den eller de juridisk ansvarlige person(er) er defineret forskelligt i medlemsstaternes lovgivning om in vitro-befrugtning. Af denne grund henviser Kommissionens forslag KOM(2003) 390 (3), i tråd med nærhedsprincippet, til national lovgivning, som indeholder særlige krav til proceduren for donorsamtykke.

(1) KOM(2003) 390 endelig udg.

(2) KOM(2003) 390.

(3) KOM(2003) 390 endelig udg. Forslag til Rådets afgørelse om ændring af afgørelse 2002/834/EF om særprogrammet for forskning, teknologisk udvikling og demonstration: »Integration og styrkelse af det europæiske forskningsrum.« (2002-2006).
DA Den Europæiske Unions Tidende CE 88/443

(2004/C 88 E/0451)

SKRIFTLIG FORESPØRGSEL P-2972/03

af Bill Newton Dunn (ELDR) til Kommissionen

(6. oktober 2003)

Om: Anvendelse af EU-midler i Kenya

Kan Kommissionen oplyse, hvad EU-midlerne til Kenya, og især til underregionen Gitaru, er anvendt til, og hvorledes de kan spores? Hvilke metoder findes der til at kontrollere, hvordan støtten anvendes? Kan Kommissionen, hvis sådanne metoder ikke findes, gøre rede for årsagen hertil? Kan Kommissionen endvidere gøre rede for, hvor midlerne til finansiering af uddannelsespladser på sekundærniveau for børn i Kenya og i subregionen Gitaru stammer fra?

Svar afgivet på Kommissionens vegne af Poul Nielson

(24. oktober 2003)

Grandlaget for samarbejdet mellem Fællesskabet og Kenya er landestrategidokumentet, som indeholder et vejledende program. Landestrategidokumentet er resultatet af forhandlinger med den kenyanske regering om støtte af sektorpolitik og makroøkonomisk politik. Landestrategiprogrammet under 9. Europæiske Udviklingsfond (EUF), som Kommissionen godkendte den 16. september 2003 (215 mio. EUR i programmerbar bistand for perioden 2003-2007), fokuserer i hovedsagen på generel budgetstøtte, udvikling af landdistrikter og vejtransport. Uddannelse er ikke et indsatsområde for Fællesskabets samarbejde. Et eksemplar af landestrategidokumentet vil blive sendt direkte til det ærede medlem og til Parlamentets sekretariat.

Alle foranstaltninger, der skal finansieres af Fællesskabet, vurderes i enkeltheder med henblik på klart at fastslå, hvad målene er, hvem modtagerne er, og hvilke resultater et sæt af aktiviteter kan give. De er desuden forbundet med tilsynsordninger, der er afpasset efter de forskellige aktiviteter, og som leverer løbende operationelle og finansielle oplysninger. Der kan også være tale om eksternt tilsyn. EF-pro-grammerne er endvidere genstand for en midtvejsvurdering og en slutvurdering, således at man kan drage lære deraf og forbedre indsatsen.

Hvad angår det finansielle aspekt, gøres der i stigende grad brug af løbende ekstern revision til at fastslå, om midlerne er blevet anvendt efter forskrifterne. Finans- og kontraktafdelingen på delegationen i Kenya (som har været dekoncentreret siden april 2002) foretager også sin egen kontrol af, hvordan midlerne bruges.

Uddannelse er ikke et indsatsområde for Fællesskabets bistand til Kenya, men der er ydet støtte til en række individuelle skoler via trustfonden for udvikling af lokalsamfund (CDTF), som sigter mod at støtte selvhjælpsprogrammer. Der vil blive sendt en liste over de skoler på sekundærtrinnet, som støttes af CDTF, direkte til det ærede medlem og til Parlamentets sekretariat. CDTF har hidtil ikke støttet projekter i Gitaru-subregionen.
DA Den Europæiske Unions Tidende CE 84/15

(2004/C 84 E/0016)

SKRIFTLIG FORESPØRGSEL P-2243/03

af Christoph Konrad (PPE-DE) til Kommissionen

(30. juni 2003)

Om: Konkurrencefordrejning som følge af den tyske vejafgift for lastbiler

1. Mener Kommissionen, at størrelsen af den vejafgift for lastbiler, som vil blive opkrævet med indgang fra slutningen af august, faktisk svarer til omfanget af de fornødne investeringer i vejbyggeriet?

2. Hvordan forholder Kommissionen sig til konkurrencefordrejningerne for den tyske transportsektor (og andre erhvervssektorer) som følge af de betydeligt øgede transportomkostninger efter indførelsen af den nye vejafgift for lastbiler?

3. Afviser Kommissionen fortsat den tyske forbundsregerings plan om at kompensere for den byrde, der pålægges tyske transportvirksomheder med indførelsen af vejafgiften for lastbiler ved en modregning i olieafgiften?

4. Er der efter Kommissionens opfattelse noget at indvende imod, at beskatningen af lastbiler i Tyskland omgående nedsættes til den laveste EU-sats?

5. Mener Kommissionen, at indførelsen af den nye vejafgiften medfører en diskriminering af ikke-tyske transportvirksomheder ved transit gennem Tyskland?

Samlet svar

afgivet på Kommissionens vegne af Loyola de Palacio

på skriftlige forespørgsler E-2141/03 og P-2243/03

(6. august 2003)

Tyskland har meddelt Kommissionen, at landet har til hensigt sideløbende med indførelsen af en kilometerbaseret motorvejsafgift for tunge lastbiler at indføre et tilbagebetalingssystem for vejafgifter. Det ærede medlems opmærksomhed henledes på Kommissionens beslutning af 23. juli 2003 om at indlede proceduren i EF-traktatens artiklel 88, stk. 2.
DA Den Europæiske Unions Tidende CE 84/89

(2004/C 84 E/0108)

SKRIFTLIG FORESPØRGSEL E-3713/03

af Roberta Angelilli (UEN) til Kommissionen

(10. december 2003)

Om: Opdatering af situationen med hensyn til midlerne fra Altener II-programmet til Pisa Kommune

Under henvisning til den tidligere forespørgsel E-0969/03 (1), hvori Kommissionen blev anmodet om at oplyse, om Pisa Kommune havde forelagt projekter og fået bevilget støtte fra Altener II-programmet, svarede Kommissionen, at der ikke var indgivet forslag.

Kan Kommissionen give oplysninger om eventuelle projekter, der er forelagt efter datoen for dens svar (den 25. april 2003)?

(1) EUT C 268 E af 7.11.2003, s. 169.
DA Den Europæiske Unions Tidende CE 84/90

(2004/C 84 E/0110)

SKRIFTLIG FORESPØRGSEL E-3715/03

af Roberta Angelilli (UEN) til Kommissionen

(10. december 2003)

Om: Opdatering af situationen med hensyn til midlerne fra Altener II-programmet til Siena Kommune

Under henvisning til den tidligere forespørgsel E-0972/03 (1), hvori Kommissionen blev anmodet om at oplyse, om Siena Kommune havde forelagt projekter og fået bevilget støtte fra Altener II-programmet, svarede Kommissionen, at der ikke var indgivet forslag.

Kan Kommissionen give oplysninger om eventuelle projekter, der er forelagt efter datoen for dens svar (den 25. april 2003)?

(1) EUT C 268 E af 7.11.2003, s. 169.
DA Den Europæiske Unions Tidende CE 88/426

(2004/C 88 E/0432)

SKRIFTLIG FORESPØRGSEL E-2661/03

af Ian Hudghton (Verts/ALE) til Kommissionen

(10. september 2003)

Om: Savnede personer på Cypern

På et tidspunkt hvor Cypern gør sig klar til at blive medlem af Den Europæiske Union næste år, og Tyrkiet ansøger om medlemskab, er spørgsmålet om savnede personer, der enten formodes dræbt eller anholdt i forbindelse med den tyrkiske invasion af øen i 1974, stadig uløst.

Kan Kommissionen med henvisning til sit svar af 2. maj 2001 på spørgsmål E-0506/01 (1), hvori den anfører, at »spørgsmålet i øvrigt vil kunne tages op igen inden for rammerne af Unionens forstærkede politiske dialog med Tyrkiet«, oplyse, hvilke fremskridt der er gjort på dette område?

Svar afgivet på Kommissionens vegne af Günter Verheugen

(1. oktober 2003)

Clerides og Denktash mødtes i juni og juli 2002 for at udveksle forslag vedrørende spørgsmålet om savnede personer. Grundlaget for disse møder var den aftale, de havde indgået den 31. juli 1997. Den græsk-cypriotiske side fortsatte sit opgravnings- og identifikationsprogram i de områder, der var under dens kontrol. Det amerikansk finansierede bilaterale institut for neurologi og genetik (Institute for Neurology and Genetics) har foretaget undersøgelser. Den tyrkisk-cypriotiske side har endnu ikke udpeget de videnskabsmænd, der skal arbejde sammen med instituttet. De Forenede Nationer er nu i gang med at forsøge at få arbejdet i udvalget for savnede personer (CMP) genoptaget.

Republikkens regering bebudede den 30. april 2003 med hensyn til de tyrkiske cyprioter adskillige foranstaltninger vedrørende savnede og dræbte tyrkiske cyprioter (tillæg E). Disse foranstaltninger indebærer bl.a. informationsadgang, møder mellem slægtninge til savnede personer og regeringsembeds-mænd, sonderende udgravninger af begravelsespladser og oprettelsen af et DNA-register. Republikkens regering offentliggjorde den 14. juni 2003 i de tyrkisk-cypriotiske aviser en liste over 500 tyrkisk-cypriotiske sager, som er blevet forelagt for FN's udvalg for savnede personer. Kommissionen har også erfaret, at regeringsautoriteter officielt har givet Den Internationale Røde Kors Komité oplysninger om 201 savnede tyrkiske cyprioters skæbne.

(1) EFT C 261 E af 18.9.2001, s. 130.
DA Den Europæiske Unions Tidende CE 78/275

(2004/C 78 E/0276)

SKRIFTLIG FORESPØRGSEL E-3381/03

af David Martin (PSE) til Kommissionen

(14. november 2003)

Om: Transport af heste fra Rumænien til Italien

Kan Kommission forklare, hvorfor den ikke suspenderer ovennævnte handel, indtil de lovfæstede krav er opfyldt, i betragtning af at den selv har konstateret, at lovbestemmelserne ikke overholdes og at forholdene for transport af heste fra Rumænien til Italien er enormt grusomme?

Svar afgivet på Kommissionens vegne af David Byrne

(22. december 2003)

Kommissionen deler det ærede medlems bekymring med hensyn til resultaterne af de kontrolbesøg, som Levnedsmiddel- og Veterinærkontoret (FVO) gennemførte i Rumænien i november 2002 og juni 2003 (1) vedrørende kontrollen i forbindelse med eksport af levende heste til EU.

På baggrund af disse resultater tog Kommissionen straks kontakt til de rumænske myndigheder for at få fastlagt, hvilke foranstaltninger der skulle træffes for at rette op på de konstaterede mangler. Vicegeneraldirektøren for GD for Sundhed og Forbrugerbeskyttelse mødtes to gange i 2003 med en repræsentant for den rumænske mission ved EU. På begge møder blev spørgsmålet om eksport af rumænske heste til EU rejst.

Det skal bemærkes, at Kommissionen ikke på nuværende tidspunkt har noget retsgrundlag for at gribe ind over for de forhold, hvorunder heste holdes og transporteres i Rumænien. Kommissionen er dog fast besluttet på at gøre alt, hvad der står i dens magt, for at rette op på de alvorligste af de situationer, der er rapporteret om.

Hvad angår udstedelsen af sundhedscertifikat for heste, der eksporteres til EU, gennemførtes der et kontrolbesøg i Rumænien den 6.-10. oktober 2003. De foreløbige resultater af dette kontrolbesøg lader slutte, at der er fremskridt undervejs med hensyn til identifikation af heste, der er inficeret med infektiøs hesteanæmi, og at de rumænske myndigheder fortsat gør en reel indsats for at afhjælpe de konstaterede mangler på området.

Kommissionens vilje til hurtigt at forbedre den nuværende situation afspejles af antallet af kontrolbesøg, som FVO har gennemført i Rumænien til afdækning af dyresundhedsmæssige forhold.

Kommissionen vil fortsat arbejde tæt sammen med de rumænske myndigheder for at sikre, at der tages fat på eventuelle yderligere mangler, og at der træffes foranstaltninger til at undgå, at problemer af denne type opstår igen. Behovet for yderligere initiativer, som anføres af det ærede medlem, vil blive overvejet i lyset af de fremskridt, der gøres af de rumænske myndigheder.

(1) Rapporterne fra disse kontrolbesøg er registreret under DG (SANCO)/8675/2002 og DG (SANCO)/9226/2003.
DA Den Europæiske Unions Tidende CE 84/118

(2004/C 84 E/0154)

SKRIFTLIG FORESPØRGSEL P-3930/03

af Alexandros Alavanos (GUE/NGL) til Kommissionen

(16. december 2003)

Om: Bevarelse af privilegier for den græske landbrugsbank

Ifølge artikel 26, stk. 4, i lov nr. 1914/1990 vil alle de særlige bestemmelser, der vedrører den græske landbrugsbank (ATE), også efter omdannelsen af ATE til et aktieselskab blive bibeholdt og anvendt som hidtil. Det drejer sig navnlig om de bestemmelser, der omhandler bankens substantielle og procesretlige privilegier og dens immuniteter i beskatningsmæssig og anden henseende, dens gældsinstrumenter, sikringen af dens fordringer og generelt, hvad angår denne juridiske person og dens rettigheder og forpligtelser. På grundlag af denne bestemmelse gør banken i sine transaktioner med kunderne brug af de privilegier, som den har fået i medfør af lov nr. 4332/1929, artikel 8-15 og 34, stk. 8, og gennem hvilke de retlige, procesretlige og substantielle garantier for de personer, der gennemfører transaktioner med ATE, herunder især bankens debitorer, tilsidesættes. Kommissionen har også fra selskabet »tipopiitiria Thivas A.E.« modtaget en klage i denne sag (svar fra Generaldirektoratet for Landbrug, protokol nr. 31427/24.11.2003).

Eftersom ATE ved at bibeholde og udnytte sine privilegier, der er i modstrid med fællesskabsretten, afpresser de personer, der gennemfører transaktioner med banken, og fratager dem enhver ret til at forsvare sig, bedes Kommissionen oplyse følgende: Hvad agter Kommissionen at gøre for at sætte en stopper for denne krænkelse af ATE's kunders rettigheder samt standse denne konkurrenceforvridning i forhold til andre kreditinstitutter?

Svar afgivet på Kommissionens vegne af Frederik Bolkestein

(26. januar 2004)

Kommissionen bekræfter hermed, at den netop har modtaget en klage over den græske landbrugsbank, og at den derfor er ved at foretage en udførlig undersøgelse af det problem, som det ærede medlem påtaler, og underretter ham snarest muligt om resultaterne.
DA Den Europæiske Unions Tidende CE 88/19

(2004/C 88 E/0018)

SKRIFTLIG FORESPØRGSEL E-1142/03

af Stavros Xarchakos (PPE-DE) til Kommissionen

(1. april 2003)

Om: Beskyttelse af de arkæologiske udstillingsgenstande i Iraks museer

Ifølge offentliggørelser i den græske presse anses Iraks nationale arkæologiske museum og museet i Cairo for at være de to mest betydningsfulde arkæologiske museer i Mellemøsten. Iraks nationale arkæologiske museum havde kun lige nået at være i funktion i to år efter de beskadigelser, det blev udsat for under ørkenkrigen i 1991, før det for få dage siden igen måtte lukke på grund af farerne i forbindelse med det nye angreb. I dette museum findes fund fra den forhistoriske periode med repræsentative genstande fra de sumeriske, akkadiske, babyloniske, assyriske og kaldæiske kulturer m.fl.

Da det internationale samfund var vidne til ødelæggelsen af kulturskatte i Afghanistan, indgav jeg min forespørgsel (P-0822/01) (1) til Kommissionen om, hvordan den stillede sig til ideen om at oprette en særlig EU-fond til opkøb af kulturskatte, som trues af ødelæggelse, samt om den stillede midler til rådighed til at støtte bevarelsen af verdens kulturarv. Jeg modtog følgende svar: »Fællesskabets budget rummer ikke bestemmelser om finansiering af foranstaltninger til bevarelse af verdens kulturarv. Fællesskabet har i øjeblikket ingen planer om at oprette en særlig fond for køb af kulturskatte, som er truet af ødelæggelse«.

Hvordan stiller Kommissionen sig til ideen om at oprette en sådan fond i betragtning af, at der med sandsynlighed kan forventes en ny ødelæggelse af kulturskatte, der tilhører verdens kulturarv? Hvilke foranstaltninger agter Kommissionen at træffe med henblik på at beskytte kulturskattene i Iraks nationale arkæologiske museum imod de ødelæggelser, som krigen vil medføre?

Svar afgivet på Kommissionens vegne af Christopher Patten

(6. maj 2003)

Kommissionen ønsker at give udtryk for dyb bekymring over de lidelser, som konflikten i Irak påfører den irakiske befolkning. Kommissionen er ligeledes bekymret over de fysiske skader, der er sket på infrastrukturer og bygninger i Irak, herunder kulturskatte. Efter plyndringerne og ødelæggelserne af en lang række arkæologiske skatte i museerne i Bagdad, Tikrit og Mosul er det Kommissionens håb, at alle nødvendige foranstaltninger nu vil blive truffet, så yderligere ødelæggelser kan undgås.

Som det allerede blev oplyst i forbindelse med konflikten i Afghanistan, har EU ikke planer om oprettelse af en speciel fond til bevarelse af kulturskatte, som er truet af ødelæggelse i tredjelande. Tiltag inden for dette område kan kun finde sted inden for rammerne af et muligt EU-engagement i genopbygningen af Irak og i overensstemmelse med prioriteterne for et sådant engagement, efter der er foretaget en opgørelse over behov og skader.

(1) EFT C 261 E af 18.9.2001, s. 202.
DA Den Europæiske Unions Tidende CE 78/716

(2004/C 78 E/0764)

SKRIFTLIG FORESPØRGSEL P-1450/03

af María Sornosa Martínez (PSE) til Kommissionen

(16. april 2003)

Om: Behov for hurtig indgriben i forbindelse med projektet om udvidelse af havnen i Altea (Spanien)

I næsten over et år har Kommissionen fået forelagt klager og parlamentariske forespørgsler om udvidelsen af havnen i Altea med faciliteter til lystbåde og om de konsekvenser, dette vil få for Alicantes kystområde, som i forvejen er udsat for en meget stor belastning fra bymæssige bebyggelser.

Undertegnede vil gerne takke for den fælles besvarelse af forespørgsel P-0769/03 og E-0775/03 (1), hvori Kommissionen meddeler, at den stadig afventer oplysninger fra de spanske myndigheder. I betragtning af, at projektet om udvidelsen af havnen allerede er gået igennem de foreskrevne faser, vil arbejderne kunne iværksættes i løbet af meget kort tid.

Mener Kommissionen ikke, at de oplysninger, der er indsendt af klagerne, samt de oplysninger i rapporter udarbejdet af universiteter, som der refereres til i de tidligere forespørgsler, udgør et tilstrækkeligt grundlag til at kræve, at de spanske myndigheder indstiller projektet, indtil Kommissionen har afsluttet sine undersøgelser?

Mener Kommissionen ikke, at den hurtigt må gribe ind i den foreliggende sag på grund af de miljømæssige konsekvenser, som en iværksættelse af arbejderne vil kunne indebære?

Mener Kommissionen ikke, at det er meget vigtigt at standse enhver mulig ny forringelse af miljøet i Alicantes kystområde, især i betragtning af den tilstand, som de uoprettelige posidonia-bevoksninger befinder sig i?

Svar afgivet på Kommissionens vegne af Margot Wallström

(23. maj 2003)

Kommissionen har ingen kompetence til at kræve af medlemsstaterne, at de bringer et projekt til ophør, som er genstand for en undersøgelse. Det skal dog påpeges, at Kommissionen inden for rammerne af de proceduremæssige regler, den skal følge, hurtigt har truffet de nødvendige forholdsregler for at sikre, at fællesskabsretten overholdes i det foreliggende tilfælde.

Der har således fundet en brevveksling sted mellem Kommissionen og de spanske myndigheder om denne sag. Det pågældende projekt er ligeledes blevet drøftet med de spanske myndigheder på et bilateralt møde i Madrid i begyndelsen af april 2003. På indeværende tidspunkt er Kommissionen i gang med at undersøge de spanske myndigheders svar. Det vil i nær fremtid blive blive besluttet, hvad der videre skal ske i denne sag.

Det skal samtidig bemærkes, at Kommissionen tilstræber at sikre bevarelsen af posidonia-bevoksningerne, der som prioriteret naturtype af betydning for Fællesskabet er beskyttet i henhold til Rådets direktiv 92/43/EØF (2) af 21. maj 1992 om bevaring af naturtyper samt af vilde dyr og planter.

(1) EUT C 268 E af 7.11.2003, s. 132.

(2) EFT L 206 af 22.7.1992.
DA Den Europæiske Unions Tidende CE 84/36

(2004/C 84 E/0039)

SKRIFTLIG FORESPØRGSEL E-2735/03

af Glyn Ford (PSE) til Kommissionen

(11. september 2003)

Om: Omkostninger ved brug af Microsoft software

Kan Kommissionen oplyse de samlede årlige udgifter ved at anvende computersystemer, der er baseret på Microsoft software, og kan den bekræfte, at den har overvejet at benytte Linux Open Office, som kunne skabe besparelser og samtidig øge sikkerheden, eftersom Microsoft-programmerne er udstyret med en indbygget »bagdør«, der bruges af den amerikanske efterretningstjeneste?

Svar afgivet på Kommissionens vegne af Neil Kinnock

(31. oktober 2003)

Kommissionen vurderer de nuværende samlede årlige omkostninger for Microsoft produkter til sin centrale kontorautomationsinfrastruktur til at være ca. 226 EUR pr. bruger.

Kommissionen henleder det ærede medlems opmærksomhed på, at dette beløb svarer til omkring 7 % af de samlede årlige omkostninger på 3 173 EUR pr. bruger, som er nødvendige til driften af kontorautomations-infrastrukturen; de resterende 93 % omfatter software fra andre producenter, hardware, netforbindelse og den infrastruktur, der kræves for at få forbindelse til informationssystemer.

Det skal understreges, at Microsoft ikke sælger sine produkter direkte, men igennem engrosforhandlere (Large Account Resellers), som kan konkurrere med hinanden — hvilket de gør. Derfor er Kommissionens udgifter på dette område ikke betalt til Microsoft, men til en engrosforhandler, som er valgt på baggrund af EF-direktiverne om offentlige indkøb. Den nuværende kontrakt blev givet til Siemens, men der opfordres i øjeblikket til at afgive tilbud med henblik på at blive Kommissionens (og flere andre institutioners) næste engrosforhandler.

Desuden følger Kommissionen, i samarbejde med de andre institutioner, nøje med i den generelle udvikling af OSS-løsninger (open source software solutions) og specielt med i udviklingen af edb til kontorer, hvor den for tiden kører et pilotprojekt. En detaljeret redegørelse for Kommissionens aktiviteter på dette område er sendt direkte til det ærede medlem og til Parlamentets sekretariat.
DA Den Europæiske Unions Tidende CE 84/89

(2004/C 84 E/0107)

SKRIFTLIG FORESPØRGSEL E-3712/03

af Roberta Angelilli (UEN) til Kommissionen

(10. december 2003)

Om: Opdatering af situationen med hensyn til midlerne fra Altener II-programmet til Pesaro Kommune

Under henvisning til den tidligere forespørgsel E-0968/03 (1), hvori Kommissionen blev anmodet om at oplyse, om Pesaro Kommune havde forelagt projekter og fået bevilget støtte fra Altener II-programmet, svarede Kommissionen, at der ikke var indgivet forslag.

Kan Kommissionen give oplysninger om eventuelle projekter, der er forelagt efter datoen for dens svar (den 25. april 2003)?

(1) EUT C 268 E af 7.11.2003, s. 169.